|  |  |  |  |  |
| --- | --- | --- | --- | --- |
| **Nemecké Rakúsko*Deutsch-Österreich, Deutschösterreich***

|  |  |  |
| --- | --- | --- |
| ← Rakúsko-Uhorsko | **1918 – 1919** | ↓ |

|  |
| --- |
| Vlajka štátuvlajka |

 |
| **Geografia**

|  |
| --- |
| Mapa štátu Nárokované územia |

 |
| Hlavné mesto | Viedeň |
| Rozloha | 118 311 km²  |
| **Obyvateľstvo** |
| Počet obyvateľov | 10 370 000  |
| **Štátny útvar** |
| Štátne zriadenie | parlamentná republika |
| Mena | rakúska koruna |
| Vznik | 12. novembra 1918 (vyhlásenie republiky) |
| Zánik | 10. septembra 1919 (ratifikácia saintgermainskej zmluvy) |
| 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| **Predchádzajúce štáty:**

|  |  |
| --- | --- |
| Rakúsko-Uhorsko | Rakúsko-Uhorsko |

 | **Nástupnícke štáty:**

|  |  |
| --- | --- |
| Prvá rakúska republika | Prvá rakúska republika |
| Prvá česko-slovenská republika | Prvá česko-slovenská republika |
| Talianske kráľovstvo (1861 – 1946) | Talianske kráľovstvo (1861 – 1946) |
| Kráľovstvo Srbov, Chorvátov a Slovincov | Kráľovstvo Srbov, Chorvátov a Slovincov |
| Druhá poľská republika | Druhá poľská republika |

 |

 |

**Nemecké Rakúsko** (nem. Deutsch-Österreich, Deutschösterreich) bol štát, ktorý bol vyhlásený krátko po ukončení prvej svetovej vojny ako pohrobok Predlitavska na územiach s väčšinovým nemeckým obyvateľstvom. 

V Rakúsko-Uhorsku bolo označenie *Nemecké Rakúsko* používané ako neoficiálny názov pre územia obývané rakúskymi Nemcami. Po prvej svetovej vojne si rovnaký názov zvolilo Rakúsko, ktoré tak vyjadrilo túžbu po spojení s Nemeckom (konštituovalo sa ako jeho časť).

Nemecké Rakúsko si nárokovalo všetky územia s väčšinovo nemeckým obyvateľstvom (sčasti aj s menšinovým) zaniknutej habsburskej ríše: 118 311 km², na ktorých žilo 10,4 milióna obyvateľov. Tieto nároky zahŕňali celé dnešné Rakúsko (s výnimkou Burgenlandu), k tomu navyše Južné Tirolsko a mesto Tarvisio (oboje dnes v Taliansku); južné Korutánsko a južné Štajersko (dnes v Slovinsku; a Sudetenland a Nemecké Čechy (oboje sa neskôr stali súčasťou Sudet) v dnešnom Česku. V tej dobe rozprávala väčšina obyvateľov daných území po nemecky. V skutočnosti bola moc Nemeckého Rakúska obmedzená len na podunajské a alpské provincie bývalej habsburskej ríše, teda približne na dnešné Rakúsko.

Dejiny
------

Územia nárokované Nemeckým Rakúskom (následná Prvá rakúska republika ohraničená červenou líniou)
Jednokorunová bankovka, na ktorej je pretlačené *Deutschösterreich* (Nemecké Rakúsko)
V Rakúsko-Uhorsku bolo označenie *Nemecké Rakúsko* používané ako neoficiálny názov pre územia obývané rakúskymi Nemcami. S kolapsom ríše na jeseň 1918 sa poslanci nemeckej národnosti v predlitavskom parlamente (*Ríšska rada*, posledné voľby sa konali v roku 1911) rozhodli vytvoriť štát Nemecké Rakúsko. Bolo zvolané *dočasné národné zhromaždenie nezávislého nemecko-rakúskeho štátu* (21. október 1918), ktorého sa zúčastnili aj zastupitelia z Čiech, Moravy a Sliezska, ktorí odmietali príslušnosť k Česko-Slovensku (vyhlásené 28. októbra 1918). 12. novembra 1918 bola vyhlásená *Nemecko-rakúska republika*, názov odkazoval na túžbu Rakúska po spojení s Nemeckom. Saintgermainská zmluva zakázala Rakúsku používať v názve spojenie *Nemecko-rakúska* a zakázala spojenie Rakúska s Nemeckom (*Anschluss*).

Podcelky
--------

Nemecké Rakúsko pozostávalo z deviatich provincií (*Provinzen*):

1. Horné Rakúsko (*Oberösterreich*), dnešný spolkový štát Horné Rakúsko plus Šumavská župa (*Böhmerwaldgau*) v dnešnom Juhočeskom kraji;
2. Dolné Rakúsko (*Niederösterreich*), dnešný spolkový štát Dolné Rakúsko a Viedeň plus Nemecká južná Morava (*Deutschsüdmähren*), dnes v Česku rozdelená medzi Juhomoravský kraj, Kraj Vysočina a Juhočeský kraj;
3. Nemecké Čechy (*Deutschböhmen*), územie západných a severných Čiech, ktoré bolo neskôr súčasťou Sudet v rokoch 1938–45 - mestá Cheb (*Eger*), Karlovy Vary (*Karlsbad*), Ústí nad Labem (*Aussig*), Liberec (*Reichenberg*);
4. Sudetsko (*Sudetenland*), časti severnej Moravy, Rakúskeho Sliezska a východných Čiech. Hranice nekorešpondujú s neskorším vymedzením Sudet;
5. Štajersko (*Steiermark*), vrátane Mariboru (*Marburg an der Drau*) a Dolného Štajerska (dnes v Slovinsku);
6. Salzbursko (*Salzburg*), dnešná spolková krajina;
7. Korutánsko (*Kärnten*), vrátane väčšinovo slovinského južného Korutánska;
8. Tirolsko (*Tirol*), vrátane južného Tirolska, ale nie mesto Trentino;
9. Vorarlbersko, celá dnešná spolková krajina;
10. Viaceré nemeckojazyčné enklávy (odlúčené jazykové oblasti - *Einschlussgebiete*) na Morave - jazykové ostrovy okolo Brna (*Brünn*), Jihlavy (*Iglau*) a Olomouca (*Olmütz*) obklopené českojazyčnými územiami. Nemecká menšina v mestách ako Praha, České Budějovice, Plzeň takisto žila v enklávach, ale nároky na *odlúčené oblasti* v Čechách boli pod vplyvom Lodgmana von Auen odvolané. Faktom zostáva, že nároky na jazykové ostrovy na Morave boli bez reálnej možnosti uplatniť na daných územiach svoju suverenitu.

Zánik
-----

Všetky z nárokovaných území, ktoré ležia mimo dnešného Rakúska (niektoré len s nemeckou menšinou) boli rýchlo obsadené jednotkami druhých krajín, ktoré si ich takisto nárokovali. Jedine etnickí Nemci v západnej časti Uhorska, ktorí tvorili väčšinu na území známom neskôr ako Burgenland žiadali o pripojenie k Rakúsku a boli pri tom úspešní (z územia bola vytvorená spolková krajina Burgenland), s výnimkou oblasti Šopronu (Ödenburg), ktorý mal byť hlavným mestom spolkovej krajiny, ale pre sporné referendum, zostalo súčasťou Maďarska.

Referencie
----------

1. 1 2 3   *Deutschösterreich* [online]. Austria-Forum, [cit. 2013-06-13]. Dostupné online. (po nemecky)
2. 1 2 3  JAŠŠ, Richard; FŇUKAL, Miloš. *The German language island of Brno, Olomouc and Jihlava during German-Austrian irredentism in the autumn of 1918* [online]. MORAVIAN GEOGRAPHICAL REPORTS, 2009, [cit. 2013-06-14]. Dostupné online. (po anglicky)

Pozri aj
--------

* Nemecké Čechy
* Zánik Rakúsko-Uhorska

Externé odkazy
--------------

* Veľký znak Nemeckého Rakúska a krajiny Koruny českej 1918-1919

Zdroj
-----

*Tento článok je čiastočný alebo úplný preklad článku Republic of German Austria na anglickej Wikipédii.*